Je Jehans de Vianne, sires de Mirebel en montaigne, fais savoir à touz ces qui verront ces presantes lattres que je ay vendu et ven, quitté et baillié et delivré à noble baron mons. Jeham de Chalon, signour d’Arlay, quanque j’ay et puis et doi avoir, ansi de part moy com de part la compaignie que je ay as signours de Gigney, en Ylay et es appertenances doudit leu, entierement, sanz riens retenir, en hommes, en champs, em prez, em bois, en rivieres, en justices et en toutes autres choses, en quelque meniere et par quelque raison que je riens i aie et puisse et doie avoir, pour cent livres d’estevenans, lesquex j’ay eu et receu doudit mons. Jeham de Chalon, signour d’Arlay, en bons deniers nombrez, et desquex je me tien pour bien paiez. Et ceste vendue ai je fait adit mons. Jeham de Chalon, signour d’Arlay, par le loux et par la velonté dou noble baron mons. Jehan de Vianne, mon signour [et] mon frere, de cui fié lesdites choses vendues sont; et promet adit mons. Jeham de Chalon, signour d’Arlay, par mon soiremant corporelmant doné sus saint ewangile, tenir, garder et garantir ladite vendue luy et es suens, pour moy et pour les miens, et que encontre ne venrai per moy ne per autrui ne soffrerai que autres i viegne. En tesmoignaige de ceste chose, je ay mis mon seel pendant en ces lettres, et, à ma priere et à ma requeste, lidiz Phelipes de Vienne, sires de Paigney, mes sires et mes freres, a mis son seel pendant en ces lettres auvec le mien seel. Et je, lidiz Phelippes de Vienne, sires de Paigney, qui wil, loue et outroie adit mons. Jeham de Chalon, signour d’Arlay, les choses vendues dessusdites qui sont de mon fié, à la priere et à la requeste doudit Jeham de Vienne, mon frere, ay mis mon seel pendant en ces lettres, auvec le sien seel, en tesmoignaige de verité. Ce fut fait le vanredi qui fut l’andemain de feste saint Pere et saint Poul, l’an Nostre Signour corrant per mil CC octante et quatre.